Bagotosios pagrindinė mokykla

Kazlų Rūdos savivaldybės Bagotosios pagrindinė mokykla – buvusi dieninė, savarankiško mokymosi bendrojo lavinimo mokykla Kazlų Rūdos savivaldybėje, Bagotojoje, Jaunimo g. 4, vykdžiusi priešmokyklinio, pradinio, pagrindinio ir papildomo ugdymo programas lietuvių kalba. Įstaigos kodas 190374536. Steigėjas – Kazlų Rūdos savivaldybės taryba.Kazlų Rūdos sav. Bagotosios pagrindinė mokykla. Aikos.smm.lt (tikrinta 2022-04-25). Dabar tai Kazlų Rūdos Kazio Griniaus gimnazijos skyrius.

 Istorija 
miniatiūra|250px|left

Pirmoji mokykla buvo įsteigta 1904 m. ūkininko Steponaičio troboje. Buvo dėstoma rusų kalba,  labai mažai lietuvių kalbos pamokų. 1925 m. mokytojas Kreivėnas pastatė 6 skyrių mokyklą. Mokykla vėliau buvo progimnazija, septynmetė, aštuonmetė mokykla. 1961 m. rugsėjo 1 d. buvo įsteigta  Bagotosios nepilna vidurinė mokykla. Po 1986 m. gaisro mokykla perkelta į buvusio vaikų darželio pastatą. Pradinės klasės mokomos atskirame pastate.

1995 m. gegužės 31 d. įsteigta dabartinė Bagotosios pagrindinė mokykla. Nuo 2003 m. mokykla bendradarbiauja su Lenkijos Respublikos Lwovek’o  Emilijos Šaneckos vardo pradine mokykla. Kasmet vyksta mokytojų ir mokinių mainai, vykdomi bendri projektai. 2013 m. Bagotosios pagrindinė mokykla gavo paramą pagal vietos plėtros strategijos „Sūduvos krašto kaimo gyventojų gyvenimo kokybės gerinimas“ projektą „Numas“. Mokykla įsigijo kompiuterinę įrangą. 2012–2013 mokslo metų pabaigoje mokykloje mokėsi 100 mokinių ir priešmokyklinio ugdymo grupės ugdytinių, dirbo 20 pedagogai. 2013–2014 mokslo metų pradžioje yra 16 ikimokyklinės, 6 priešmokyklinės grupės ugdytiniai bei 80 mokinių ir 9 klasių komplektai: 1-4 klasėse – 3 klasių komplektai (34 mokiniai); 5-10 klasėse – 6 klasių komplektai (46 mokiniai).

2021 m. Bagotosios mokykla prijungta prie Kazlų Rūdos Kazio Griniaus gimnazijos.Skelbimas apie Kazlų Rūdos mokyklų reorganizavimo sąlygas. 2021-04-29, Kaziogriniausgimnazija.lt (tikrinta 2022-04-25).

 Savivalda 
Mokykloje veikia šios savivaldos institucijos: Mokyklos taryba, Mokytojų taryba, Mokinių taryba.  Mokyklos tarybą sudaro 9 nariai: 3 pedagogai, 3 mokiniai, 3 tėvai (globėjai, rūpintojai). Mokyklos taryba renkama 2 mokslo metų kadencijai.

 Veikla 
Bagotosios pagrindinė mokykla kasmet dalyvauja vaikų socializacijos, pilietiškumo,  gamtosauginio ugdymo projektuose, įsijungia į tarptautinių bei kitų mokyklų organizuojamus projektus. Mokykla yra visų Bagotosios kaime vykstančių kultūrinių renginių pagrindinis organizatorius ir dalyvis. Mokykla bendradarbiauja su Bagotosios kaimo bendruomene, kultūros namais, Bagotosios Šv. Antano Paduviečio bažnyčia, jaunimo organizacija "Bigeris“, Bagotosios kaimo biblioteka, Rasuolės Klusevičienės ambulatorija. 

 Projektai 

Įvykdyti šie finansuojami projektai:

Gabių ir talentingų vaikų ugdymo projektas „Zig – zag“

Vaikų socializacijos programų rėmimo projektas „Pradėk nuo savęs“

Pilietinio ir tautinio ugdymo projektas „Mano ir tavo šalis Lietuva“

Visuomenės sveikatos rėmimo projektai „Būk judesy!“ ir „Sveikas stalas“.

Vykdyti tarpdalykiniai projektai „Pienė – piktžolė ar vaistažolė?“ ir „Epochos“.

2013 metais Bagotosios pagrindinė mokykla  pateikė vietos projekto paraišką paramai gauti pagal vietos plėtros strategijos „Sūduvos krašto kaimo gyventojų gyvenimo kokybės gerinimas“  II prioriteto „Kultūros tradicijų puoselėjimas ir bendruomeniškumo skatinimas“  priemonę „Bendruomeniškumo ugdymas, dalijimasis gerąja veiklos patirtimi“ ir gavo finansavimą. Pagal vietos projektą „Numas“ (Nr. LEADER-12-SŪDUVA-03-015) buvo įsigyti 4 stacionarūs ir 1 nešiojamas kompiuteris su programine įranga, projektorius su ekranu, fotoaparatas ir filmavimo kamera. Kompiuterinė įranga naudojama kaimo bendruomenės kompiuterinio raštingumo įgūdžių gerinimui. 2 grupės baigė supaprastintus kompiuterinio raštingumo pradmenų kursus. Dalis jų tęsė mokymąsi ir toliau. Buvo teikiamos asmeninės konsultacijos.

 Darbuotojai 
Mokykloje dirba 32 darbuotojai (2015 m.), iš jų 21 pedagogas: 3 mokytojai metodininkai, 11 vyresniųjų mokytojų, 7 neatestuoti mokytojai ir 1 socialinis pedagogas. Priešmokyklinio ugdymo grupėje dirba 1 mokytojas ir mokytojo padėjėjas.

 Direktoriai 
 Ona Birutė Paplauskienė;
 Gintaras Arminas;
 Aldona Aputienė.

 Mokiniai 
Mokykloje mokosi apie 34 mokinių. Mokinių skaičius mokykloje labai krenta, mokiniai į mokyklą atvyksta iš aplinkinių kaimų. Baigę Bagotosios pagrindinę mokyklą, jie toliau mokosi Kazlų Rūdos Kazio Griniaus gimnazijoje, Kauno miškų ir aplinkos inžinerijos kolegijoje, įvairiuose profesinio  rengimo centruose.

Žymūs mokiniai:
 Pijus Brazauskas (1905–1990), kunigas, dailininkas
 Regina Karpavičiūtė-Juronienė  (g. 1943 m.), muzikos pedagogė, chorvedė

 Šaltiniai 

 Nuorodos 
 Mokyklos svetainė

Kategorija:Kazlų Rūdos savivaldybės mokyklų skyriai